Sveinn Björnsson
Store norske leksikon,Historie,Norsk og nordisk historie,Islands historie
Sveinn Björnsson var en islandsk statsmann, som ved opprettelsen av den uavhengige republikken Island i 1944 ble valgt til landets første president. Han var president til sin død i 1952.
Sveinn Björnson var utdannet jurist, og sønn av samtidens ledende islandske politiker Björn Jónsson, som var minister for Island i den danske regjeringen fra 1909 til 1912. Sveinn fikk raskt en ledende stilling i Selvstendighetspartiet, som han representerte i Reykjavík bystyre fra 1912 til 1920, der han var ordfører fra 1918 til 1920. Han representerte også partiet i den islandske nasjonalforsamlingen Alltinget fra 1914 til 1916 og 1918 til 1920.Etter at Island i 1918 var blitt en selvstendig stat i personalunion med Danmark, ble Sveinn Björnsson i 1920 utnevnt til statens offisielle representant i København med tittel minister. Han beholdt denne stillingen med et avbrudd fra 1924 til 1926 frem til den britiske okkupasjon av Island i 1940. Sveinn reiste da til Reykjavík, hvor Alltinget i 1941 valgte ham til fungerende statsoverhode med tittelen riksforstander. Ved opprettelsen av republikken Island i 1944 ble han valgt til landets president, en stilling han hadde til sin død. Les mer i Store norske leksikon Selvstendighetspartiet – islandsk politisk parti Alltinget Islands politiske system andre verdenskrig Islands historie Island